text: 
  Den danske kvinde får sin store chance med en ny TV-serie, som David
   Lynch har skabt. Instruktøren fra kultfilm som " Blue Velvet " og 
  " Vilde Hjerter " er som bekendt også manden bag danskernes hemmelige
   TV-lidenskab " Twin Peaks ". Den nye series tre første episoder 
  bliver bragt i januar af en af USAs mest populære kabelkanaler, Home 
  Box Office.
  
  " Nej, den bliver ikke som " Twin Peaks ". Der er lange, rolige 
  scener som på et teater, " siger den 23-årige dansker afværgende. 
  Serien " Hotel room " tegner til at blive mindre hektisk og endnu 
  mere intens end den populære forgænger, for hele handlingen udspilles 
  i et enkelt hotelværelse. Nummer 603 i det fiktive Railroad Hotel. De
   tre første episoder foregår i forskellige perioder  -  henholdsvis 
  30erne, 60erne og i nutiden.
  
  
  Gennemgående figur
  
  Camilla Overbye spiller hotellets stuepige, og er sammen med stedets 
  drager den eneste gennemgående figur i episoderne. Begge er udlændinge 
   -  han spilles af en ung irsk skuespiller.
  
  
  
  